b'\n_START_ARTICLE_\nLiberecas\n_START_SECTION_\nIstorija\n_START_PARAGRAPH_\nLiberecas pirm\xc4\x85kart pamin\xc4\x97tas 1348 m., priklaus\xc4\x97 \xc4\xafvairioms didik\xc5\xb3 \xc5\xa1eimoms \xe2\x80\x93 Valen\xc5\xa1teinams, Galams. Nuo 1579 m. mieste veikia tekstil\xc4\x97s pramon\xc4\x97. Miestas prad\xc4\x97jo augti XIX a., tam laikme\xc4\x8diui priklauso svarbiausi pastatai \xe2\x80\x93 rotu\xc5\xa1\xc4\x97 (pastatyta 1892 m.), operos r\xc5\xabmai, \xc5\xa0iaur\xc4\x97s Bohemijos muziejus. 1850 m. gavo miesto teises. Nuo 1930 m. Liberecas priklaus\xc4\x97 Vokietijai (kaip Sudet\xc5\xb3 kra\xc5\xa1to dalis). XIX a. vykstant pramon\xc4\x97s revoliucijai, atsiradus did\xc5\xbeiuliams tekstil\xc4\x97s fabrikams, miestas nepaprastai suklest\xc4\x97jo. Tarp dviej\xc5\xb3 pasaulini\xc5\xb3 kar\xc5\xb3 Liberecas buvo svarbiausias \xc4\x8cekijos vokie\xc4\x8di\xc5\xb3 politinis centras. Vokie\xc4\x8di\xc5\xb3 okupacijos metais jis buvo paverstas Sudet\xc5\xb3 kra\xc5\xa1to sostine. Po karo jis v\xc4\x97l tapo svarbiausiu \xc5\xaas\xc4\x8dio kra\xc5\xa1to miestu ir turizmo centru.\n_START_SECTION_\nEkonomika\n_START_PARAGRAPH_\nLiberecas \xe2\x80\x93 nuo XVI a. tekstil\xc4\x97s pramon\xc4\x97s centras. I\xc5\xa1pl\xc4\x97tota ma\xc5\xa1in\xc5\xb3, tiksli\xc5\xb3j\xc5\xb3 prietais\xc5\xb3 gamyba, metalo apdirbimo, elektrotechnikos, siuvimo, chemijos, odos, statybini\xc5\xb3 med\xc5\xbeiag\xc5\xb3, stiklo (stiklin\xc4\x97s bi\xc5\xbeuterijos), poligrafijos, bald\xc5\xb3, maisto pramon\xc4\x97. Turizmo centras \xe2\x80\x93 prie Libereco yra slidin\xc4\x97jimo tras\xc5\xb3. Vyksta tekstil\xc4\x97s, stiklo tarptautin\xc4\x97s mug\xc4\x97s._NEWLINE_Plentai veda \xc4\xaf De\xc4\x8din\xc4\x85, Turnov\xc4\x85, gele\xc5\xbeinkeliai \xc4\xaf De\xc4\x8din\xc4\x85, Hradec Kralov\xc4\x99.\n_START_SECTION_\nKult\xc5\xabra, \xc5\xa1vietimas\n_START_PARAGRAPH_\nYra Liberec\xc5\xb3 technikos universitetas (1953\xe2\x80\x931995 m. Ma\xc5\xa1in\xc5\xb3 gamybos auk\xc5\xa1toji mokykla), Operos teatras, \xc5\xa0iaur\xc4\x97s \xc4\x8cekijos muziejus, meno galerija, Botanikos sodas ir Zoologijos sodas \xc4\xafkurtas 1907 m.; seniausias \xc4\x8cekijoje.'